Reinado var major i Øst-Timors forsvarsstyrker inntil han deserterte 4. mai 2006 og sluttet seg til omkring 600 andre tidligere soldater som hadde blitt avskjediget etter protester med bakgrunn i misnøye med favorisering når det gjaldt forfremmelser. Reinado stilte seg i spissen for soldatene og ledet et opprør mot myndighetene. 11. februar 2008 gjennomførte opprørerne under ledelse av Reinado et angrep mot Øst-Timors president José Ramos-Horta og statsminister Xanana Gusmao. Reinado ble skutt og drept under attentatforsøket.